钦定古今图书集成/方舆汇编/职方典/第1532卷 > 《石阡宦适轩记》明·祁顺
## 钦定古今图书集成/方舆汇编/职方典/第1532卷 > 《石阡宦适轩记》明·祁顺

成化壬寅，予自江右藩司来知石阡郡事。“贵州在京
师西南七千里外，古夜郎牂牁之域。朝廷使有罪者
居之，盖欲其尝险阻，履忧危而省躬思咎也。幸今天
下承平，四彝八蛮，罔不从化。而贵州自入职方，百有
馀年，民乐耕稼，士知问学，顽梗之俗，变为礼乐衣冠
矣。石阡地阻而僻，其民朴而少争，贡赋易完，宾客罕”
至。吏于是者，无迎送之劳，无催征之迫，无讼狱之扰，
而山水登临之乐，乃兼有焉。是故“仰而观山，则适乎
目；俯而听泉，则适乎耳；优游于诗书文艺觞咏之间，
则适乎心；出入起居，动作食息，无往而不适也。盖务
繁华者，必于都会之邦；志幽静者，必于穷僻之境。”吾
从仕中外二十馀年，都邑之雄富，人物之盛丽，固尝
览之矣。然或朝谒之拘，或宣理之勤，所职有兵事焉，
有钱谷焉，有讼牒焉，凡耳目之所接，心思之所及者，
皆是也。簿书期会之馀，则宾客往来之交也。当其冗
剧之际，虽欲放情物外，求一日之适，何可得耶？兹获
脱彼之劳，安此之佚，自适其适，而忘其有罪之忧，上
之为赐也大矣。昔之人有居清华之秩而以烦剧妨
其赏识为怪者。夫彼此不能两兼，而赏适尤吾性之
癖。失乎彼，得乎此，夫可谓之不遇邪？虽然，吾不敢以
己之适而忘悔艾之心，亦不敢不思己之所以适，而
图报上恩于万一也。于是名其退食之轩曰《宦适》，且
为之记以自观省焉。